b"\n_START_ARTICLE_\nEmil H\xc3\xa4llstr\xc3\xb6m\n_START_PARAGRAPH_\nEmil Theodor William H\xc3\xa4llstr\xc3\xb6m (25. maaliskuuta 1864 Oulu \xe2\x80\x93 17. syyskuuta 1918 Pori) oli suomalainen kapellimestari ja s\xc3\xa4velt\xc3\xa4j\xc3\xa4, joka johti useita soittokuntia Helsingiss\xc3\xa4, Viipurissa ja Porissa.\n_START_SECTION_\nEl\xc3\xa4m\xc3\xa4\n_START_PARAGRAPH_\nOulussa syntynyt H\xc3\xa4llstr\xc3\xb6n k\xc3\xa4vi kansakoulun lis\xc3\xa4ksi kolme vuotta lyseota ja opiskeli sen j\xc3\xa4lkeen Helsingin orkesteriyhdistyksen orkesterikoulussa. Vuodet 1881\xe2\x80\x931889 h\xc3\xa4n oli soittajana Uudenmaan tarkk'ampujapataljoonan orkesterissa. 1880-luvun puoliv\xc3\xa4liss\xc3\xa4 H\xc3\xa4llstr\xc3\xb6m toimi Helsingiss\xc3\xa4 my\xc3\xb6s Raittiusyhdistys Kilven soittokunnan johtajana ja hieman my\xc3\xb6hemmin Uudenmaan tarkk'ampujapataljoonan jousiorkesterin johtajana. Vuosikymmenen lopussa h\xc3\xa4nell\xc3\xa4 oli my\xc3\xb6s oma orkesteri. Lis\xc3\xa4ksi H\xc3\xa4llstr\xc3\xb6m toimi keisari Nikolai II:n huvialuksen S/S Standardin varakapellimestarina._NEWLINE_Vuonna 1891 H\xc3\xa4llstr\xc3\xb6m valittiin Viipurin ty\xc3\xb6v\xc3\xa4enyhdistyksen kuoron ja soittokunnan johtajaksi. H\xc3\xa4n perusti yhdistykselle my\xc3\xb6s oman jousiorkesterin ja toimi lis\xc3\xa4ksi Viipurin VPK:n soittokunnan johtajana. Jouduttuaan muutaman vuoden kuluttua henkil\xc3\xb6kohtaiseen konkurssiin, H\xc3\xa4llstr\xc3\xb6m palasi vuosikymmenen puoliv\xc3\xa4liss\xc3\xa4 Helsinkiin, jossa h\xc3\xa4n johti muun muassa Suomenmaalaisen tykist\xc3\xb6rykmentin soittokuntaa ja jousiorkesteria._NEWLINE_Viimeiset vuotensa H\xc3\xa4llstr\xc3\xb6m vaikutti Porissa, jossa h\xc3\xa4n toimi paikallisen ty\xc3\xb6v\xc3\xa4enyhdistyksen yhteyteen perustetun Porin Ty\xc3\xb6v\xc3\xa4en Soittokunnan johtajana ainakin vuodesta 1909 l\xc3\xa4htien. Vuoden 1918 sis\xc3\xa4llissodan aikana soittokunta mobilisoitiin osaksi Porin punakaartia. Kapellimestarin teht\xc3\xa4vien lis\xc3\xa4ksi H\xc3\xa4llstr\xc3\xb6m toimi tarvittaessa punaisten esikunnan tulkkina. Sodan loppuvaiheessa h\xc3\xa4n pakeni muiden Porin punakaartilaisten tavoin kohti it\xc3\xa4\xc3\xa4, mutta joutui toukokuun alussa valkoisten vangiksi Hollolassa. Vankileirilt\xc3\xa4 vapauduttuaan H\xc3\xa4llstr\xc3\xb6m kuoli raskaan vankeusajan heikent\xc3\xa4m\xc3\xa4n\xc3\xa4 viel\xc3\xa4 saman vuoden syyskuussa 54-vuotiaana.\n_START_SECTION_\nS\xc3\xa4vellyksi\xc3\xa4\n_START_PARAGRAPH_\nH\xc3\xa4llstr\xc3\xb6m teki useita s\xc3\xa4vellyksi\xc3\xa4 eri torvikokoonpanoille. H\xc3\xa4nen levytettyj\xc3\xa4 kappaleitaan ovat ainakin Idylli-masurkka (Porin Ty\xc3\xb6v\xc3\xa4en Soittokunta 1987) sek\xc3\xa4 marssi Rauhan lippu (Viipurin Ty\xc3\xb6v\xc3\xa4en Soittajat 1990). Muita H\xc3\xa4llstr\xc3\xb6min s\xc3\xa4vellyksi\xc3\xa4 ovat muun muassa gavotti Minnen fr\xc3\xa5n flydda tider sek\xc3\xa4 marssit Konkordia ja P\xc3\xa5 Johanneslund. Lis\xc3\xa4ksi h\xc3\xa4n s\xc3\xa4velsi Suomenmaalaisen tykist\xc3\xb6rykmentin ja Porin punakaartin kunniamarssit."